Aansoeke ingewag vir Distell se tekskompetisie | Netwerk24
07 November 2018 06:01
Jong dramaturge kan nou inskryf vir Distell se nasionale tekskompetisie vir dramaturge. Die Nasionale Kunstefees en Distell het kragte saamgespan vir dié kompetisie wat ter ere van Adam Small, Afrikaanse dramaturg en akademikus, en sy vrou, dr. Rosalie Small, begin is.
Adam Small en sy vrou, Rosalie. Foto: Jeffrey Abrahams
Small word vereer vir sy bydrae tot die Suid-Afrikaanse literêre, filosofiese en opvoedkundige landskap. Hy het in 2012 die Hertzogprys gewen vir sy drama-oeuvre.
Chase Rhys is die eerste wenner van die kompetisie en sy toneelstuk, Kinnes, het vroeër vanjaar gedebuteer op die US Woordfees. Die romanweergawe van die drama is pas deur Kwela Boeke gepubliseer – Kinnes, 'n Novelle.
Die wenner kry ’n kontantbedrag, asook ’n geleentheid om hul skryfwerk in ’n vollengte-teaterproduksie op die 2019- Nasionale Kunstefees in Makhanda (voorheen Grahamstad) op die planke te bring.
Die beoordelaars soek na stories wat diversiteit en inklusiwiteit in al die 11 amptelike tale aanmoedig.
Alle Suid-Afrikaners bo die ouderdom van 18 kan aansoek doen.
Kunstenaars moet ’n opsomming van ’n toneelstuk (tien bladsye) inhandig. Dit hoef nie ’n vollengte-toneelstuk te wees nie. Alle idees moet oorspronklik, ongepubliseerd en onvervaardig wees.
Vyf toneelstukke sal ontwikkel word. Dié ontwikkelingsfase sluit in slypskole, meesterklasse, asook mentorskap. Die teks wat wen, sal met ’n gepaardgaande produksiebegroting aangekondig word en sal debuteer op die hoofprogram op die Nasionale Kunstefees in Makhanda in Junie 2019.
* Aansoeke sluit op 30 November 2018 om 17:00 en mag aanlyn gedoen word by www.nationalartsfestival.co.za of stuur ’n e-pos na distellaward@nationalartsfestival.co.za.
Meer oor: Distell | Adam Small | Chase Rhys | Boeke | Skryf
‘Kinnes’ kan iewers ’n lewensveranderende ervaring wees